#### Mentálhigiénés családkonzulens MA

**Szakfelelős:** Dr. Rosta Andrea PhD, egyetemi docens

A Szociológia Intézetben 2024-2025-ös tanévtől indul el a mentálhigiénés családkonzulens levelező tagozatú mesterszak.

Az országban másodikként és a fővárosban elsőként a Pázmány Péter Katolikus Egyetem indítja el ezt a mesterszakot, melyet kimondottan olyan segítő szakemberek szól, akik munkájuk során kapcsolatba kerülnek párokkal, szülőkkel, családokkal, és korábbi tanulmányukra ráépülve, annak kiegészítéseként, családok professzionális támogatását megalapozó tudást és módszertant szeretnének megszerezni.

**Általános adatok**

**A szak megnevezése:**mentálhigiénés családkonzulens

**Képzési forma:**  levelező

**Képzési idő:** 4 félév

**Összegyűjtendő kreditek száma:** 120 kredit

Végzettségi szint: mester fokozat (MA, magister, master)

Szakképzettség: okleveles mentálhigiénés családkonzulens (Mental Health Family Consultant)

**Képzési terület:**bölcsészettudomány

**Finanszírozási forma:** állami vagy önköltséges

Felvételi: a szakra központi felvételi eljárásban lehet jelentkezni a [www.felvi.hu](http://www.felvi.hu/) oldalon.  
A jelöltek szakmai és motivációs beszélgetésen vesznek részt.

Képzési helyszín: PPKE BTK Danubium (Budapest 1111, Bertalan L. u. 2.)

###### A képzés célja

A képzés célja olyan szakemberek képzése, akik képessé válnak mentálhigiénés- és rendszerszemléletű családkonzultációt végezni, továbbá a családi problémák kezelése során családmegtartó és családközpontú szemléletmóddal járnak el. Képesek a személyi-, családi- és környezeti erőforrások feltárására és mozgósítására. Képesek a család és családtagok viselkedési tüneteinek felismerésére, a tünetegyüttes hátterében meghúzódó családi rendszer-hatás elemeinek feltárására, elemzésére, és a családi diszfunkcionális működések kezelésére, korrekciójára kompetencia-határaikon belül.

**A képzés ismertetése röviden**

A családstruktúra összetettsége és változatossága, a családi működés differenciái, illetve a prevenciós, intervenciós lehetőségek, gyakorlatok sokszínűségéből és annak rendszerelméleti sajátosságaiból adódóan a képzés ismeretanyaga multi- és interdiszciplináris jellegű.

A mesterképzés sajátossága, hogy olyan témaköröket kezel önálló tantárgyakként, amelyek valós családi szükségletekhez igazodó, hatékony rendszerszemléletű segítő tevékenységekhez biztosít komplex elméleti ismeretet, gyakorlati módszertant.

A szakképzettséghez vezető tudományágak, szakterületek között találhatjuk a szociológiai-, társadalomtudományi tárgyakat, a pszichológia és neveléstudományok tárgyköreit, az egészségtudomány területét, önismereti és szakmai készségfejlesztést támogató kurzusokat.

A tantárgykörök között kiemelkednek a mély pszichológiai és mentálhigiénés elméleti és gyakorlati tudást adó tárgyak. Ennek keretén belül a képzés érinti a családok transzgenerációs hátterű-, strukturális- és életciklusbeli működését, ránéz a speciális helyzetű családok működésére (egyszülős, mozaik, fogyatékkal élő, krónikus- és mentálisan beteg családok, a neurodiverzitással együtt élő családok stb.), és a nehezebb élethelyzetekre is (mint a traumák, veszteségek, gyász, abúzusok, erőszak stb.).

A képzés amellett, hogy a tanácsadói munkakörben használható módszertan elsajátítására képez, belekostól a terápiás jellegű eszközök alkalmazásába is (de nem terápiás munka végzésére jogosít fel). A képzés teret nyújt az önismeret fejlesztésére, illetve saját családi élmények feldolgozására.

A Mentálhigiénés családkonzultáció elméleteire építenek a gyakorlati ismeretkörök, amelyek tantárgyainak keretében a komplex esetmegbeszéléseken, szupervíziókon a saját családban és a vezetett, gondozott családban megélt egyéni, szakmai tapasztalatok szakember által segített feldolgozására nyílik lehetőség. A módszertan elsajátítása a tantermi gyakorlatok mellett terephelyen történik, a képzés 3 félében szakmai gyakorlatra van lehetőség a szak által előírt családokkal dolgozó szakemberek mellett.

###### Kinek érdemes jelentkezni?

Akik érdeklődnek a családok élete, működése iránt, kitüntetetten a krízisben, elakadásban, diszfunkciós működésben, változásban lévő családok helyzetére, problémáira. Azoknak, akik a gyerekekkel/fiatalokkal, illetve családokkal végzett eddigi munkájukhoz mélyebb rétegű tudást szeretnének kapni és támogatást további prevenciós és intervenciós módszerek és eszközök terén a családok professzionális támogatása érdekében. Azoknak, akik alkalmasnak érzik magukat arra, hogy majdani munkájukkal családok életébe felelősséggel beavatkozzanak, családi viszonyaikról döntsenek, működésükön változtatásokat kezdeményezzenek.

###### Elhelyezkedés

Minden olyan szakterületen, ahol családokat érintő fejlődési, változási elakadásokkal, valamint családtagok közötti kapcsolati problémákkal szembesülhetünk. A problémás családi helyzetek beavatkozására, családokkal végzett konzultációs tevékenységre van lehetőség a gyermekjóléti- és gyermekvédelmi rendszer-, az oktatási rendszer-, az egészségügyi rendszer-, a szociális rendszer társadalmi intézményeiben, illetve magánpraxisban.